
Narva Hooldekodu põhimäärus

Määrus kehtestatakse kohaliku omavalitsuse korralduse seaduse § 6 lõike 1, § 22 lõike 1 punkti 34, § 35 lõigete 1 ja 2, Sotsiaalhoolekande seaduse § 5 lõike 1 alusel. 

§ 1. Üldsätted 

(1) Käesolev põhimäärus (edaspidi põhimäärus) sätestab Narva Hooldekodu  (edaspidi hooldekodu) eesmärgid ja ülesanded, tema juhtimise ja struktuuri, vara valdamise ja kasutamise korra, finantseerimise alused, aruandluse ja kontrolli ning hooldekodu ümberkorraldamise ja tegevuse lõpetamise alused.
(2) Hooldekodu on Narva linna Sotsiaalabiameti hallatav asutus (edaspidi sotsiaalabiamet).

(3) Hooldekodu finantseeritakse Narva linna eelarvest.

(4) Hooldekodu asukoht on Eesti Vabariik, Narva linn.
(5) Hooldekodu on ajutist või alalist ööpäevaringset hooldamist osutav hoolekandeasutus, mis on loodud elamiseks, hooldamiseks ja rehabilitatsiooniks eakatele ja puuetega isikutele, kes ei ole suutelised iseseisvalt toime tulema ning kelle toimetulekut ei ole võimalik tagada teiste sotsiaalteenuste või muu abi osutamisega.
(6) Hooldekodu asutamise, ümberkorraldamise ja tegevuse lõpetamise otsustab Narva Linnavolikogu (edaspidi volikogu) õigusaktidega sätestatud korras.
(7) Hooldekodu juhindub oma tegevuses Eesti Vabariigi ja Narva linna õigusaktidest, käesolevast põhimäärusest ning juhtivorganite korraldustest ja käskkirjadest.
(8) Hooldekodu osutab teenuseid sõlmitud lepingute alusel Narva linna poolt ettenähtud korras eelkõige Narva linna elanikele, kelle alalise elukohaks on registreeritud Narva linn.
(9) Hooldekodul on oma pitsat, dokumendiplangid ning linnavalitsuse poolt kinnitatud sümboolika.
§ 2. Hooldekodu teenused

(1) Hooldekodus osutatavaks teenuseks on hooldamine hoolekandeasutuses, kus klientidele tagatakse nende eale ja seisundile vastav hooldamine ja põetamine. Teenus sisaldab:
1) majutamist;
2) turvaliste elutingimuste tagamist;
3) toitlustamise korraldamist;
4) ööpäevaringset hooldust ja valvet;
5) esmatasandi arstiabi korraldamist; 
6) haiglaravi ja meditsiiniliste konsultatsioonide organiseerimist;
7) sotsiaalnõustamist;
8) abistamist liikumisabivahendite, prillide, kuuldeaparaatide jne hankimisel;
9) klientidele suhtlemiseks ja huvialaseks tegevuseks võimaluste loomist;
10) abistamist seaduslike õiguste ja vabaduste teostamisel;
11) ravimite toomist apteegist ja perearsti poolt määratud ravimite võtmise järelevalvet.
(2) Lähtudes Narva linna vajadustest võib hooldekodu osutada ka muid sotsiaalteenuseid.

(3) Hooldekodu korraldab teenuste osutamist linnavalitsuse poolt kinnitatud kohamaksumuse alusel.
(4) Teenuste ja muu abi osutamisel säilitatakse hoolealuse eneseväärikus ja toetatakse tema võimalikult iseseisvat toimetulekut.
(5) Hooldekodu ei osutata Sotsiaalhoolekande seadusega ettenähtud erihooldusteenuseid.

§ 3. Hooldekodu juhtimine ja personal
(1) Hooldekodu tegevust juhib ja korraldab hooldekodu juhataja (edaspidi juhataja). Juhataja kandidatuuri kinnitab Linnavalitsus oma korraldusega. Juhatajaga sõlmib, muudab, peatab ja lõpetab töölepingu sotsiaalabiameti direktor.
(2) Juhataja pädevus on:
1) Juhib hooldekodu tegevust, vastutab asjaajamise õigsuse ja usutavuse eest. 

2) Sõlmib vastavalt kehtivale seadusandlusele ja Narva linna omavalitsuse õigusaktidele ametiülesannete täitmiseks vajalikke lepinguid ning kontrollib nende täitmist.
3) Esindab ilma täiendavate volitusteta hooldekodu riigiasutustes, kohaliku omavalitsuse asutustes ning juriidiliste ja füüsiliste isikute suhtes oma pädevuse piires.
4) Kindlustab seaduste õigusaktide täitmise juhitavas asutuses.
5) Omab distsiplinaarvõimu, omab õigust hooldekodu nimel alla kirjutada, annab oma pädevuse piires välja käskkirju ja korraldusi ning kontrollib nende täitmist.
6) Kinnitab hooldekodu töötajate ametijuhendeid.
7) Teeb ettepanekuid hooldekodu personali koosseisu muutmise kohta sotsiaalabiameti kaudu.
8) Käsutab eraldatud rahalisi vahendeid vastavalt hooldekodu kinnitatud eelarvele ja vastutab nende sihtotstarbelise kasutamise eest. 

10) Juhataja äraolekul asendab teda hooldekodu spetsialist või muu isik, kes on määratud sotsiaalabiameti direktori poolt hooldekodu juhataja ettepanekul.
11) Kinnitab hooldekodu töökorra, kodukorra ja siseeeskirja.
(3) Hooldekodu personali koosseisu ja struktuuri kinnitab sotsiaalabiameti direktor .

(4) Personali tööülesanded määratakse töölepingute ja ametijuhenditega.
(5) Hooldekodu tegevuse korraldamisel ja tegevust reguleerivate küsimuste lahendamisel nõustab juhatajat hooldekodu hoolekogu.
§ 4. Hoolekogu
(1) Hooldekodu kõrgeimaks organiks on hoolekogu.

(2) Hoolekogu koosseisu kinnitab kolmeks aastaks linnavalitsus, määrates hoolekogu esimehe ja aseesimehe.

(3) Hoolekogu:
1) osaleb hooldekodu finantsmajanduslike ja töökorraldust puudutavate vaidlusküsimuste lahendamisel;
2) teeb sotsiaalabiametile ettepanekuid hooldekodu tegevusega seotud küsimuste paremaks lahendamiseks.

(4) Hoolekogul on õigus saada hooldekodu juhatajalt ja sotsiaalabiametilt oma tööks vajalikku informatsiooni.

(5) Hoolekogu töövorm on koosolek, mis toimub vähemalt kaks korda aastas hoolekogu esimehe ettepanekul.

(6) Hoolekogu on otsustusvõimeline, kui selle koosolekust võtab peale esimehe või aseesimehe osa vähemalt pool hoolekogu koosseisust. Otsused võetakse vastu poolthäälteenamusega. Kui hääled jagunevad võrdselt otsustab koosoleku juhataja (esimees või aseesimees) hääl.
§ 5. Hooldekodu vara
(1) Hooldekodu vara moodustavad talle üle antud Narva linna vara (edaspidi linnavara) või teistelt isikutelt ja asutustelt sihtotstarbeliseks valdamiseks, kasutamiseks ja käsutamiseks antud maa, hooned, rajatised, seadmed, inventar ja muu vara.
(2) Hooldekodu valdab, kasutab ja käsutab oma valduses olevat vara linnavara valitsema volitatud asutusena lähtudes riigi ja linna õigusaktidest ning käesolevast põhimäärusest. linnavara üle peetakse arvestust vastavalt linna õigusaktidele.
§ 6. Finantseerimine ja aruandlus
(1) Hooldekodu rahalised vahendid moodustuvad: 

1) Narva linna eelarvelistest vahenditest;
2) annetustest ja sihtotstarbelistest eraldistest.

(2) Hooldekodu arendamise eesmärgil võivad hooldekodule tagastamatut abi anda ja annetusi teha nii juriidilised, kui füüsilised isikud. Tagastamatu abina ja annetusena saadud vara võetakse arvele kehtestatud korras. 

(3) Hooldekodu eelarve eelnõu koostamine ja  menetlemine toimub riigi ja linna õigusaktides kehtestatud korras. 

(4) Hooldekodu raamatupidamist ja sellekohast aruandlust teostab sotsiaalabiamet.
(5) Hooldekodu annab oma tegevusest aru sotsiaalabiametile ning esitab hooldekodu puudutavad riiklikud statistilised aruanded vastavalt kehtivale korrale.
§ 7. Hooldekodu ümberkorraldamine ja tegevuse lõpetamine 

 (1) Hooldekodu korraldatakse ümber kui:
1) muutuvad hooldekodu täidetavad ülesanded;
2) muutub vajadus osutada teenuseid hooldekoduna;
3) teistel seadusega ettenähtud juhtudel.
(2) Hooldekodu ei korraldata ümber enne nelja kuu möödumist sellekohase otsuse vastuvõtmise päevast. 

(3) Hooldekodu ümberkorraldamiseks moodustatakse komisjon, mille koosseisu kinnitab linnavalitsus. Komisjon tagab hooldekodu valduses oleva linnavara ja asjaajamise üleandmise ümberkorraldatud asutusele ning koostab töö lõpetamisel linnavara ja asjaajamise üleandmis-vastuvõtmisakti. 

(4) Hooldekodu tegevus lõpetatakse kui:
1) puudub vajadus tegevust jätkata;
2) muutub finantseerimise võimalus;
3) teistel seadusega ettenähtud juhtudel.
(5) Hooldekodu tegevust ei lõpetata enne nelja kuu möödumist sellekohase otsuse vastuvõtmise päevast. 

(6) Hooldekodu tegevuse lõpetamiseks moodustatakse likvideerimiskomisjon, mille koosseisu kinnitab linnavalitsus. Komisjon tagab hooldekodu valduses oleva linnavara ja asjaajamise üleandmise linnavalitsusele ning koostab töö lõpetamisel linnavara ja asjaajamise üleandmis-vastuvõtmisakti. 

(7) Hooldekodu loetakse ümberkujundatuks või lõpetatuks volikogu otsuses märgitud kuupäevast.  

§ 8. Hooldekodu põhimääruse muutmine ja täiendamine

Hooldekodu põhimäärust muudetakse, täiendatakse ja tunnistatakse kehtetuks volikogu poolt kehtestatud korras. 
§ 9. Rakendussätted
Määrus jõustub seadusega ettenähtud korras. 

